title: 2010/559/ΕΕ: Απόφαση του Συμβουλίου, της 13ης Σεπτεμβρίου 2010 , για την έναρξη της αυτοματοποιημένης ανταλλαγής δεδομένων σχετικά με τις άδειες κυκλοφορίας οχημάτων (ΑΚΟ) στη Φινλανδία

text:
               17.9.2010

               EL

               Επίσημη Εφημερίδα της Ευρωπαϊκής Ένωσης

               L 245/34

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Σεπτεμβρίου 2010
   για την έναρξη της αυτοματοποιημένης ανταλλαγής δεδομένων σχετικά με τις άδειες κυκλοφορίας οχημάτων (ΑΚΟ) στη Φινλανδία
   (2010/559/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   το άρθρο 25 της απόφασης 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1),
   το άρθρο 20 και το κεφάλαιο 4 του παραρτήματος της απόφασης 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ (2),
   Εκτιμώντας τα ακόλουθα:

               (1)

               Σύμφωνα με το πρωτόκολλο σχετικά με τις μεταβατικές διατάξεις, το οποίο προσαρτάται στη συνθήκη για την Ευρωπαϊκή Ένωση, στη συνθήκη για τη λειτουργία της Ευρωπαϊκής Ένωσης και στη συνθήκη για την ίδρυση της Ευρωπαϊκής Κοινότητας Ατομικής Ενέργειας, τα έννομα αποτελέσματα των πράξεων των θεσμικών οργάνων, των λοιπών οργάνων και των οργανισμών της Ένωσης που εκδίδονται πριν από την έναρξη ισχύος της συνθήκης της Λισαβόνας διατηρούνται έως ότου οι πράξεις αυτές καταργηθούν, ακυρωθούν ή τροποποιηθούν κατ’ εφαρμογή των συνθηκών.

               (2)

               Ως εκ τούτου, εφαρμόζεται το άρθρο 25 της απόφασης 2008/615/ΔΕΥ και το Συμβούλιο οφείλει να αποφασίζει ομόφωνα εάν τα κράτη μέλη έχουν εφαρμόσει τις διατάξεις του κεφαλαίου 6 της εν λόγω απόφασης.

               (3)

               Το άρθρο 20 της απόφασης 2008/616/ΔΕΥ προβλέπει ότι οι αποφάσεις που αναφέρονται στο άρθρο 25 παράγραφος 2 της απόφασης 2008/615/ΔΕΥ λαμβάνονται βάσει έκθεσης αξιολόγησης η οποία βασίζεται σε ερωτηματολόγιο. Όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ, η έκθεση αξιολόγησης πρέπει να βασίζεται σε επίσκεψη αξιολόγησης και σε πιλοτική εφαρμογή.

               (4)

               Σύμφωνα με το κεφάλαιο 4 σημείο 1.1 του παραρτήματος της απόφασης 2008/616/ΔΕΥ, το ερωτηματολόγιο που εκπονείται από την αρμόδια ομάδα του Συμβουλίου αφορά καθεμία από τις αυτοματοποιημένες ανταλλαγές δεδομένων και πρέπει να απαντηθεί από ένα κράτος μέλος μόλις κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας.

               (5)

               Η Φινλανδία έχει συμπληρώσει το ερωτηματολόγιο για την προστασία δεδομένων και το ερωτηματολόγιο σχετικά με τις άδειες κυκλοφορίας οχημάτων (ΑΚΟ).

               (6)

               Η Φινλανδία έχει πραγματοποιήσει με τις Κάτω Χώρες πιλοτική εφαρμογή, προκειμένου να αξιολογηθούν τα αποτελέσματα του ερωτηματολογίου σχετικά με τις ΑΚΟ.

               (7)

               Έχει πραγματοποιηθεί επίσκεψη αξιολόγησης στη Φινλανδία και έχει καταρτισθεί από την ομάδα αξιολόγησης έκθεση σχετικά με την εν λόγω επίσκεψη, η οποία έχει προωθηθεί στην αρμόδια ομάδα εργασίας του Συμβουλίου, προκειμένου να αξιολογηθεί το ερωτηματολόγιο σχετικά με τις ΑΚΟ.

               (8)

               Έχει υποβληθεί στο Συμβούλιο συνολική έκθεση αξιολόγησης, στην οποία συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής σχετικά με τις ΑΚΟ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της αυτοματοποιημένης αναζήτησης αδειών κυκλοφορίας οχημάτων (ΑΚΟ), η Φινλανδία έχει εφαρμόσει πλήρως τις γενικές διατάξεις σχετικά με την προστασία δεδομένων του κεφαλαίου 6 της απόφασης 2008/615/ΔΕΥ και δικαιούται να λαμβάνει και να παρέχει προσωπικά δεδομένα σύμφωνα με το άρθρο 12 της εν λόγω απόφασης από την ημερομηνία έναρξης ισχύος της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 13 Σεπτεμβρίου 2010.

            Για το Συμβούλιο

            Ο Πρόεδρος

         S. VANACKERE

      (1)  ΕΕ L 210 της 6.8.2008, σ. 1.

      (2)  ΕΕ L 210 της 6.8.2008, σ. 12.


title: 2014/101/ΕΕ: Απόφαση του Συμβουλίου, της 18ης Φεβρουαρίου 2014 , για τον διορισμό στην Επιτροπή των Περιφερειών ενός τακτικού μέλους από την Τσεχική Δημοκρατία

text:
               21.2.2014

               EL

               Επίσημη Εφημερίδα της Ευρωπαϊκής Ένωσης

               L 52/17

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Φεβρουαρίου 2014
   για τον διορισμό στην Επιτροπή των Περιφερειών ενός τακτικού μέλους από την Τσεχική Δημοκρατία
   (2014/101/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Κοινότητας, και ιδίως το άρθρο 305,
   Έχοντας υπόψη την πρόταση της τσεχικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Μία θέση τακτικού μέλους της Επιτροπής των Περιφερειών θα μείνει κενή λόγω της λήξης της θητείας του κ. Bohuslav SVOBODA,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζεται ως τακτικό μέλος της Επιτροπής των Περιφερειών, για το εναπομένον διάστημα της θητείας, ήτοι έως τις 25 Ιανουαρίου 2015:

               —

               ο κ. Tomáš HUDEČEK, Primátor hl. města Prahy.

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 18 Φεβρουαρίου 2014.

            Για το Συμβούλιο

            Ο Πρόεδρος

         Γ. ΣΤΟΥΡΝΑΡΑΣ

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.


title: 2007/793/ΕΚ: Απόφαση της Επιτροπής, της 29ης Νοεμβρίου 2007 , σχετικά με το διορισμό των μελών της ομάδας διαλόγου των ενδιαφερόμενων μερών στους τομείς της δημόσιας υγείας και της προστασίας των καταναλωτών που συστάθηκε με την απόφαση 2007/602/ΕΚ

text:
               6.12.2007

               EL

               Επίσημη Εφημερίδα της Ευρωπαϊκής Ένωσης

               L 320/33

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 29ης Νοεμβρίου 2007
   σχετικά με το διορισμό των μελών της ομάδας διαλόγου των ενδιαφερόμενων μερών στους τομείς της δημόσιας υγείας και της προστασίας των καταναλωτών που συστάθηκε με την απόφαση 2007/602/ΕΚ
   (2007/793/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 2007/602/ΕΚ της Επιτροπής, της 5ης Σεπτεμβρίου 2007, για τη σύσταση της ομάδας διαλόγου των ενδιαφερόμενων μερών στους τομείς της δημόσιας υγείας και της προστασίας των καταναλωτών (1), και ιδίως το άρθρο 3 παράγραφος 1,
   Εκτιμώντας τα ακόλουθα:

               (1)

               Με την απόφαση 2007/602/ΕΚ της Επιτροπής συστάθηκε ομάδα διαλόγου των ενδιαφερόμενων μερών στους τομείς της δημόσιας υγείας και της προστασίας των καταναλωτών από τις 10 Οκτωβρίου 2007 για να παρέχει συμβουλές στην Επιτροπή σχετικά με τη βέλτιστη πρακτική κατά τη διαδικασία διαβούλευσης και επίσης για να την επικουρεί στην καλύτερη προσαρμογή των διαδικασιών της για τη συμμετοχή των ενδιαφερόμενων μερών στις ανάγκες αυτών, στους παραπάνω αναφερόμενους τομείς.

               (2)

               Σύμφωνα με το άρθρο 3 παράγραφος 1 της απόφασης 2007/602/ΕΚ, τα μέλη της ομάδας διορίζονται από την Επιτροπή και είναι ειδικοί με αρμοδιότητα στους τομείς που αναφέρονται στο άρθρο 2 παράγραφος 2 της εν λόγω απόφασης, οι οποίοι ανταποκρίθηκαν στην πρόσκληση εκδήλωσης ενδιαφέροντος.

               (3)

               Πρόσκληση υποβολής προτάσεων δημοσιεύθηκε στις 12 Ιουνίου 2007 και η διαδικασία ολοκληρώθηκε στις 27 Ιουλίου 2007. Ελήφθησαν περίπου 127 αιτήσεις.

               (4)

               Επιλέχθηκαν δεκαεννέα ειδικοί από τις αιτήσεις που υπεβλήθησαν κατόπιν της πρόσκλησης εκδήλωσης ενδιαφέροντος. Η εν λόγω ομάδα αποτελεί ισορροπημένη εκπροσώπηση των ενδιαφερόμενων μερών των διαφόρων τομέων πολιτικής που καλύπτονται από την Γενική Διεύθυνση Υγείας και Προστασίας των Καταναλωτών. Οι διορισμοί πραγματοποιούνται με βάση τα αυστηρότερα κριτήρια επάρκειας, ένα ευρύ φάσμα σχετικής εμπειρίας και, ως λογική ακολουθία, την ευρύτερη δυνατή γεωγραφική κατανομή εντός της Ένωσης, καθώς και την αρχή της ισότητας των φύλων.

               (5)

               Θα εκδοθεί περαιτέρω απόφαση από την Επιτροπή η οποία θα καθορίζει ποια μέλη θα διορίζονται με τετραετή θητεία και ποια θα διορίζονται με διετή θητεία σύμφωνα με το άρθρο 3 παράγραφος 4 της απόφασης 2007/602/ΕΚ,

         ΑΠΟΦΑΣΙΖΕΙ:
   Άρθρο 1
   Η Επιτροπή, με την παρούσα απόφαση, διορίζει τα ακόλουθα πρόσωπα ως μέλη της ομάδας διαλόγου των ενδιαφερόμενων μερών:

               BAX Willemien

               BERTELETTI KEMP Florence

               CZIMBALMOS Ágnes

               DAVCHEVA Yanka

               DI PUPPO Roshan

               FEDERSPIEL Benedicte

               FELLER Roxane

               GALLANI Barbara

               GOUVEIA Rodrigo

               JONNAERT Erik

               KETTLITZ Beate

               KNABE Agnese

               MACCHIA BANGSGAARD Flaminia

               PELLEGRINO Patrice

               ORTEGA PECINA David Miguel

               RAWLING Ruth

               ROSS Melody

               SHEPPARD Philip

               TIDDENS-ENGWIRDA Lisette

         Άρθρο 2
   Η παρούσα απόφαση αρχίζει να ισχύει στις 29 Νοεμβρίου 2007.

      Βρυξέλλες, 29 Νοεμβρίου 2007.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 234 της 6.9.2007, σ. 13.


title: 2008/384/ΕΚ: Απόφαση της Επιτροπής, της 21ης Μαΐου 2008 , για την τροποποίηση της απόφασης 2005/622/ΕΚ για την αποδοχή αναλήψεων υποχρεώσεων που παρέχονται σε σχέση με τη διαδικασία αντιντάμπινγκ όσον αφορά τις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές, καταγωγής Ηνωμένων Πολιτειών της Αμερικής και Ρωσίας

text:
               22.5.2008

               EL

               Επίσημη Εφημερίδα της Ευρωπαϊκής Ένωσης

               L 132/20

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 21ης Μαΐου 2008
   για την τροποποίηση της απόφασης 2005/622/ΕΚ για την αποδοχή αναλήψεων υποχρεώσεων που παρέχονται σε σχέση με τη διαδικασία αντιντάμπινγκ όσον αφορά τις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές, καταγωγής Ηνωμένων Πολιτειών της Αμερικής και Ρωσίας
   (2008/384/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), (ο «βασικός κανονισμός»), και ιδίως τα άρθρα 8 και 9,
   Κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   A.   ΠΡΟΗΓΟΥΜΕΝΗ ΔΙΑΔΙΚΑΣΙΑ

               (1)

               Με τον κανονισμό (ΕΚ) αριθ. 1371/2005 (2), το Συμβούλιο επέβαλε οριστικό δασμό αντιντάμπινγκ στις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές («GOES») καταγωγής Ηνωμένων Πολιτειών της Αμερικής («ΗΠΑ») και Ρωσίας.

               (2)

               Με την απόφαση 2005/622/ΕΚ (3), η Επιτροπή έκανε αποδεκτή την ανάληψη υποχρεώσεων για αναθεώρηση των τιμών που πρότειναν οι δύο συνεργαζόμενοι παραγωγοί – εξαγωγείς των οποίων οι εξαγωγές GOES στην Κοινότητα υπόκεινται σε ειδικό δασμό για κάθε εταιρεία, ήτοι τις εταιρείες AK Steel Corporation, ΗΠΑ και Novolipetsk Iron & Steel Corporation («NLMK»), Ρωσία.

         B.   ΚΑΤΑΡΓΗΣΗ ΤΗΣ ΑΠΟΦΑΣΗΣ 2005/622/ΕΚ

               (3)

               Στις 23 Φεβρουαρίου 2007 η Επιτροπή ανακοίνωσε την έναρξη (4) μερικής ενδιάμεσης επανεξέτασης του επιπέδου ντάμπινγκ για δύο Ρώσους εξαγωγείς-παραγωγούς, τις εταιρείες NLMK και Viz Stal.

               (4)

               Τα πορίσματα της επανεξέτασης, τα οποία παρουσιάζονται στον κανονισμό (ΕΚ) αριθ. 435/2008 του Συμβουλίου (5), ήταν ότι τα ισχύοντα μέτρα για τις εισαγωγές GOES από τη Ρωσία πρέπει να καταργηθούν και ότι η διαδικασία όσον αφορά τις εν λόγω εισαγωγές πρέπει να περατωθεί.

               (5)

               Με βάση τα προαναφερόμενα, η απόφαση 2005/622/ΕΚ της Επιτροπής, με την οποία η Επιτροπή αποδέχθηκε την ανάληψη υποχρεώσεων από την εταιρεία NLMK, πρέπει να τροποποιηθεί και η αποδεχθείσα ανάληψη υποχρεώσεων από την NLMK πρέπει να καταργηθεί,

         ΑΠΟΦΑΣΙΖΕΙ:
   Άρθρο 1
   Η αποδοχή ανάληψης υποχρεώσεων με την απόφαση 2005/622/ΕΚ της Επιτροπής από την εταιρεία Novolipetsk Iron & Steel Corporation (NLMK), καταργείται.
   Άρθρο 2
   Το άρθρο 1 της οδηγίας 2005/622/ΕΚ αντικαθίσταται από το ακόλουθο κείμενο:

      «Άρθρο 1
      Γίνεται αποδεκτή η ανάληψη υποχρέωσης που πρότεινε ο παραγωγός που αναφέρεται στο συνημμένο πίνακα, σε σχέση με την παρούσα διαδικασία αντιντάμπινγκ όσον αφορά τις εισαγωγές πλατέων προϊόντων έλασης με προσανατολισμένους κόκκους από πυριτιούχο χάλυβα για ηλεκτρικές εφαρμογές, καταγωγής Ηνωμένων Πολιτειών της Αμερικής.

                  Χώρα

                  Εταιρεία

                  TARIC Πρόσθετος κωδικός

                  ΗΠΑ

                  Παραγόμενα από την AK Steel Corporation — 703, Curtis Street, Middletown, Ohio,-
                  ή,
                  Παραγόμενα από την AK Steel Corporation — 703, Curtis Street, Middletown, Ohio — και πωλούμενα από την AK Steel BV — Oosterhout, Κάτω Χώρες, στον πρώτο ανεξάρτητο πελάτη της Κοινότητας, που ενεργεί ως εισαγωγέας.

                  A673»

   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 21 Μαΐου 2008.

            Για την Επιτροπή

         Peter MANDELSON

            Μέλος της Επιτροπής

      (1)  ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

      (2)  ΕΕ L 223 της 27.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 41/2008 (ΕΕ L 16 της 19.1.2008, σ. 1).

      (3)  ΕΕ L 223 της 27.8.2005, σ. 42.

      (4)  ΕΕ C 39 της 23.2.2007, σ. 26.

      (5)  EE L 132 της 22.5.2008, σ. 1.


title: 2006/470/ΕΚ: Απόφαση του Συμβουλίου, της  29ης Μαΐου 2006 , για την ολοκλήρωση της διαδικασίας διαβουλεύσεων με την Ισλαμική Δημοκρατία της Μαυριτανίας βάσει του άρθρου 96 της αναθεωρημένης συμφωνίας της Κοτονού

text:
               8.7.2006

               EL

               Επίσημη Εφημερίδα της Ευρωπαϊκής Ένωσης

               L 187/28

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 29ης Μαΐου 2006
   για την ολοκλήρωση της διαδικασίας διαβουλεύσεων με την Ισλαμική Δημοκρατία της Μαυριτανίας βάσει του άρθρου 96 της αναθεωρημένης συμφωνίας της Κοτονού
   (2006/470/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συμφωνία εταιρικής σχέσης ΑΚΕ-ΕΚ, η οποία υπεγράφη στην Κοτονού στις 23 Ιουνίου 2000 (1) (εφεξής αποκαλούμενη «συμφωνία ΑΚΕ-ΕΚ»), όπως τροποποιήθηκε με τη συμφωνία που υπογράφηκε στο Λουξεμβούργο στις 25 Ιουνίου 2005 (2), και ιδίως το άρθρο 96,
   την εσωτερική συμφωνία σχετικά με τα ληπτέα μέτρα και τις ακολουθητέες διαδικασίες για την εφαρμογή της συμφωνίας ΑΚΕ-ΕΚ (3), και ιδίως το άρθρο 3,
   την πρόταση της Επιτροπής,
   Εκτιμώντας τα ακόλουθα:

               (1)

               Παραβιάσθηκαν τα θεμελιώδη στοιχεία της συμφωνίας ΑΚΕ-ΕΚ, που προβλέπονται στο άρθρο 9.

               (2)

               Σύμφωνα με το άρθρο 96 της συμφωνίας ΑΚΕ-ΕΚ, στις 30 Νοεμβρίου 2005, διεξήχθησαν διαβουλεύσεις με τις χώρες ΑΚΕ και την Ισλαμική Δημοκρατία της Μαυριτανίας, κατά τις οποίες οι αρχές της Μαυριτανίας ανέλαβαν συγκεκριμένες δεσμεύσεις που αποσκοπούν στην αντιμετώπιση των προβλημάτων που εξέθεσε η Ευρωπαϊκή Ένωση, και τις οποίες θα υλοποιούσαν κατά τη διάρκεια 120 ημερών διεξοδικού διαλόγου.

               (3)

               Κατά τη λήξη αυτής της περιόδου, φάνηκε ότι ορισμένες από τις δεσμεύσεις οδήγησαν σε συγκεκριμένες πρωτοβουλίες και ότι άλλες δεσμεύσεις τηρήθηκαν. Ωστόσο, υπάρχουν ακόμη πολλά σημαντικά μέτρα που πρέπει να εφαρμοσθούν, όσον αφορά τα θεμελιώδη στοιχεία της συμφωνίας ΑΚΕ-ΕΚ,

         ΑΠΟΦΑΣΙΖΕΙ:
   Άρθρο 1
   Οι διαβουλεύσεις που διεξήχθησαν με την Ισλαμική Δημοκρατία της Μαυριτανίας σύμφωνα με το άρθρο 96 της συμφωνίας ΑΚΕ-ΕΚ, περατώνονται.
   Άρθρο 2
   Τα μέτρα που διευκρινίζονται στην επιστολή που εμπεριέχεται στο παράρτημα θεσπίζονται στο πλαίσιο των ενδεδειγμένων μέτρων που προβλέπονται στο άρθρο 96 παράγραφος 2 στοιχείο γ) της συμφωνίας ΑΚΕ-ΕΚ.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.
   Η παρούσα απόφαση λήγει στις 29 Νοεμβρίου 2007. Η παρούσα απόφαση επανεξετάζεται τακτικά, τουλάχιστον κάθε έξι μήνες.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 29 Μαΐου 2006.

            Για το Συμβούλιο

            Ο Πρόεδρος

         M. BARTENSTEIN

      (1)  ΕΕ L 317 της 15.12.2000, σ. 3.

      (2)  ΕΕ L 209 της 11.8.2005, σ. 27.

      (3)  ΕΕ L 317 της 15.12.2000, σ. 376.

      ΠΑΡΑΡΤΗΜΑ
      Κύριε Πρωθυπουργέ,
      Η Ευρωπαϊκή Ένωση (ΕΕ) αποδίδει μεγάλη σημασία στις διατάξεις τους άρθρου 9 της αναθεωρημένης συμφωνίας της Κοτονού. Ο σεβασμός των δικαιωμάτων του ανθρώπου, των δημοκρατικών αρχών και του κράτους δικαίου, στις οποίες βασίζεται η εταιρική σχέση ΑΚΕ-ΕΕ, αποτελούν θεμελιώδη στοιχεία της εν λόγω συμφωνίας και, επομένως, τη βάση των σχέσεών μας.
      Σε αυτό το πνεύμα, το ευρωπαϊκό μέρος υπενθύμισε στις δηλώσεις του, της 3ης Αυγούστου 2005, σχετικά με το πραξικόπημα που διεπράχθη στη Μαυριτανία ότι καταδικάζει κάθε απόπειρα ανάληψης της εξουσίας δια της βίας και ζήτησε τον σεβασμό της δημοκρατίας και του νόμιμου συνταγματικού πλαισίου.
      Σε εφαρμογή του άρθρου 96 της αναθεωρημένης συμφωνίας της Κοτονού, και λαμβάνοντας υπόψη ότι το πραξικόπημα της 3ης Αυγούστου 2005 αποτελεί παραβίαση ορισμένων θεμελιωδών στοιχείων που περιγράφονται σε αυτό το άρθρο, η ΕΕ κάλεσε τη Μαυριτανία σε διαβουλεύσεις με σκοπό, όπως προβλέπει η συμφωνία, να εξετασθεί ενδελεχώς η κατάσταση και, ενδεχομένως, να εξευρεθεί λύση.
      Οι διαβουλεύσεις αυτές διεξήχθησαν στις Βρυξέλλες, στις 30 Νοεμβρίου 2005. Με αυτή την ευκαιρία η Μαυριτανία παρουσίασε, βάσει ενός μνημονίου συμφωνίας με ημερομηνία 24 Νοεμβρίου 2005, την εξέλιξη της κατάστασης στη χώρα από το πραξικόπημα της 3ης Αυγούστου καθώς και το πρόγραμμα των αρχών για την περίοδο μετάβασης.
      Από την πλευρά της, η ΕΕ διαπίστωσε με ικανοποίηση ότι η Μαυριτανία επιβεβαίωσε ορισμένες δεσμεύσεις που είχε αναλάβει προηγουμένως και μπόρεσε να παρουσιάσει θετικά στοιχεία, όσον αφορά την υλοποίησή τους.
      Κατά τη συνεδρίαση, η Μαυριτανία ανέλαβε ιδίως 23 συγκεκριμένες δεσμεύσεις, όπως αναφέρονται στο παράρτημα, στους τομείς του σεβασμού των δημοκρατικών αρχών, των θεμελιωδών δικαιωμάτων και ελευθεριών και του κράτους δικαίου καθώς και της χρηστής διαχείρισης των δημοσίων υποθέσεων. Η Μαυριτανία ανέλαβε επίσης την υποχρέωση να διαβιβάσει στο ευρωπαϊκό μέρος, πριν από τα μέσα του Ιανουαρίου 2006, έκθεση σχετικά με την υλοποίηση αυτών των δεσμεύσεων και να υποβάλλει, σε μεταγενέστερο στάδιο, τακτικές τριμηνιαίες εκθέσεις για την εξέλιξη της κατάστασης.
      Η έκθεση που υποβλήθηκε στα μέσα Ιανουαρίου επέτρεψε στο ευρωπαϊκό μέρος να επιβεβαιώσει ότι σημειώθηκε ουσιαστική πρόοδος. Εκτός από την πρόοδο που είχε ήδη διαπιστωθεί, κατά την έναρξη των διαβουλεύσεων διαπιστώθηκαν ορισμένες εξελίξεις, ιδίως όσον αφορά:

                  —

                  τον καθορισμό του τρόπου μιας διοικητικής απογραφής για εκλογικούς σκοπούς, η οποία προορίζεται για την κατάρτιση αξιόπιστου και διαφανούς εκλογικού καταλόγου,

                  —

                  την έγκριση από το Συμβούλιο των Υπουργών του κειμένου σχεδίου νόμου για τις συνταγματικές τροποποιήσεις το οποίο θα υποβληθεί σε δημοψήφισμα στις 25 Ιουνίου 2006,

                  —

                  τον διορισμό νέων walis (περιφερειάρχες) και hakems (νομάρχες), και την αποστολή εγκυκλίου για την ουδετερότητα της κεντρικής και περιφερειακής διοίκησης στις νέες περιφερειακές και τοπικές αρχές μόλις αυτές ανέλαβαν τα καθήκοντά τους,

                  —

                  την έκδοση διατάγματος, στις 26 Ιανουαρίου 2006 με το οποίο τροποποιείται ο Κώδικας των Κοινοτήτων και θεσπίζεται η αρχή των ανεξάρτητων υποψηφιοτήτων,

                  —

                  την έναρξη διαβούλευσης με τα πολιτικά κόμματα για τις διατάξεις που θα θεσπισθούν σχετικά με την αναθεώρηση του τρόπου ψηφοφορίας συμπεριλαμβανομένης της πρόσβασης των γυναικών σε αιρετά αξιώματα και την έγκριση ενιαίου ψηφοδελτίου,

                  —

                  την κατάρτιση ενός προγράμματος ευαισθητοποίησης και εκπαίδευσης των πολιτών και τη δρομολόγηση της αντίστοιχης εκστρατείας παρουσία των διοικητικών αρχών, της ανεξάρτητης εθνικής εκλογικής επιτροπής, των πολιτικών κομμάτων, των οργανώσεων της κοινωνίας των πολιτών και του τύπου,

                  —

                  τη σύσταση μιας ομάδας εργασίας στο Υπουργείο Δικαιοσύνης, η οποία θα εξετάσει τη συμμόρφωση με το σύνταγμα των κειμένων των σχετικών με τα δημοκρατικά δικαιώματα και τις δημοκρατικές ελευθερίες και θα υποβάλει τις αναγκαίες προτάσεις,

                  —

                  τη σύσταση βάσει διατάγματος και την έναρξη λειτουργίας μιας εθνικής συμβουλευτικής επιτροπής για τη μεταρρύθμιση του τομέα του τύπου και των οπτικοακουστικών μέσων, η οποία υπέβαλε την προσωρινή της έκθεση στον Πρωθυπουργό,

                  —

                  την οργάνωση ενός εργαστηρίου προβληματισμού για τον τρόπο δημιουργίας μιας ανεξάρτητης εθνικής επιτροπής για τα δικαιώματα του ανθρώπου,

                  —

                  την αποστολή από το Υπουργείο Δικαιοσύνης και το Υπουργείο Εσωτερικών εγκυκλίων προς όλες τις αρχές δίωξης και τις αρχές τοπικής αυτοδιοίκησης με τις οποίες θα καλούνται οι εν λόγω αρχές να διερευνούν, να επισημαίνουν και να διαβιβάζουν αμέσως στη δικαιοσύνη όλες τις περιπτώσεις για τις οποίες υπάρχει υπόνοια άμεσης ή έμμεσης εκμετάλλευσης προσώπων,

                  —

                  την έγκριση από το Συμβούλιο των Υπουργών σχεδίων διατάγματος για την έγκριση προσχώρησης στη σύμβαση των Ηνωμένων Εθνών για την καταπολέμηση της διαφθοράς και για την έγκριση επικύρωσης της αφρικανικής σύμβασης καταπολέμησης της διαφθοράς,

                  —

                  τη σύσταση μιας προσωρινής επιτροπής που θα είναι επιφορτισμένη με την παρακολούθηση της εφαρμογής της πρωτοβουλίας για τη διαφάνεια στην εξορυκτική βιομηχανία (ΠΔΕΒ), και την έγκριση ενός σχεδίου διατάγματος, για τη δημιουργία, την οργάνωση και τη λειτουργία της εθνικής επιτροπής για την ΠΔΕΒ.

            Είναι αναμφισβήτητο ότι οι πρωτοβουλίες αυτές των αρχών μετάβασης θα συμβάλλουν στην ενίσχυση του σεβασμού των δημοκρατικών αρχών, των θεμελιωδών δικαιωμάτων και ελευθεριών και του κράτους δικαίου καθώς και στη χρηστή διαχείριση των δημοσίων υποθέσεων στη χώρα σας. Εντούτοις, η πλειονότητα των δεσμεύσεων που ανελήφθησαν κατά την έναρξη των διαβουλεύσεων θα υλοποιηθούν κατά τη διάρκεια μιας παρατεταμένης περιόδου και, συνεπώς, είναι αναγκαίο να παρακολουθείται η εφαρμογή τους καθόλο αυτό το χρονικό διάστημα.
      Στο πλαίσιο αυτό, η ΕΕ αναμένει ιδίως τη συνέχιση της εφαρμογής συγκεκριμένων μέτρων στους παρακάτω τομείς:

                  —

                  την προετοιμασία και διεξαγωγή ελεύθερων και διαφανών εκλογών βάσει αξιόπιστων και πλήρων εκλογικών καταλόγων και βάσει τρόπου ψηφοφορίας και ισότιμων εκλογικών περιφερειών που θα συμφωνηθούν με τα πολιτικά κόμματα,

                  —

                  την τήρηση της πολυμορφίας στον τομέα των οπτικοακουστικών μέσων, ιδίως, τη δημιουργία ελεύθερων αγροτικών ραδιοφωνικών σταθμών και την αναθεώρηση του νόμου περί τύπου,

                  —

                  την προώθηση των δικαιωμάτων του ανθρώπου, ιδίως, τη συνέχιση της διαδικασίας δημιουργίας μιας ανεξάρτητης εθνικής επιτροπής για τα δικαιώματα του ανθρώπου και την επάνοδο των προσφύγων και την ανάκτηση των δικαιωμάτων τους,

                  —

                  την εφαρμογή της νομοθεσίας για την απαγόρευση της δουλείας και την κατάλληλη αντιμετώπιση όλων των προβλημάτων που απορρέουν από αυτή τη μάστιγα,

                  —

                  τη μεταρρύθμιση της δικαιοσύνης,

                  —

                  τη συνεχή βελτίωση του τρόπου διακυβέρνησης, συμπεριλαμβανομένης της δημοσίευσης ενημερωμένων οικονομικών και δημοσιονομικών στατιστικών δεδομένων,

                  —

                  την πραγματική εφαρμογή της πρωτοβουλίας ΠΔΕΒ στους τομείς των ορυχείων και της εκμετάλλευσης υδρογονανθράκων και την εφαρμογή των ίδιων αρχών της χρηστής διαχείρισης στους άλλους τομείς που συνδέονται με τη διαχείριση των φυσικών πόρων και, ιδίως, με την αλιεία.

            Εμφορούμενη από το πνεύμα της εταιρικής σχέσης που διέπει τη συμφωνία Κοτονού, η ΕΕ δήλωσε ότι είναι έτοιμη να παράσχει τη βοήθειά της για την υλοποίηση των δεσμεύσεων που ανέλαβε η Μαυριτανία. Μετά από διαβουλεύσεις, αναγνωρίζοντας τις δεσμεύσεις που υλοποιήθηκαν σ’ αυτό το στάδιο και λαμβανομένων υπόψη των μέτρων που πρέπει ακόμη να εκτελεσθούν, αποφασίσθηκε να θεσπισθούν τα ακόλουθα κατάλληλα μέτρα δυνάμει του άρθρου 96 παράγραφος 2 στοιχείο γ) της αναθεωρημένης συμφωνίας της Κοτονού:

                  —

                  οι δραστηριότητες συνεργασίας που πραγματοποιούνται στο πλαίσιο του ένατου Ευρωπαϊκού Ταμείου Ανάπτυξης (ΕΤΑ) και των προηγουμένων ΕΤΑ θα συνεχισθούν εφόσον πληρούνται οι ειδικοί όροι των υπό εκτέλεση συμβάσεων χρηματοδότησης,

                  —

                  θα συνεχισθούν η προετοιμασία και η εφαρμογή των σχεδίων θεσμικής στήριξης και η υποστήριξη της διαδικασίας μετάβασης, των οποίων η δρομολόγηση αποφασίσθηκε κατά την έναρξη των διαβουλεύσεων,

                  —

                  επίσης, θα συνεχισθούν η προετοιμασία και η εφαρμογή των δράσεων που προβλέπονται στο ένατο ΕΤΑ και στα προηγούμενα ΕΤΑ στους άλλους τομείς της κοινοτικής συνεργασίας,

                  —

                  θα αρχίσουν οι δραστηριότητες προγραμματισμού του δέκατου ΕΤΑ σύμφωνα με τα χρονοδιαγράμματα που εγκρίθηκαν από τις αρμόδιες υπηρεσίες της Ευρωπαϊκής Επιτροπής. Η ολοκλήρωση των διαφόρων σταδίων της διαδικασίας προγραμματισμού θα εξαρτάται από τη διεξαγωγή, με καλές συνθήκες και εντός των προθεσμιών που θα καθορισθούν από τις αρχές μετάβασης, του συνταγματικού δημοψηφίσματος και των προβλεπόμενων εκλογών,

                  —

                  η υπογραφή του εγγράφου στρατηγικής ανά χώρα του δέκατου ΕΤΑ για τη Μαυριτανία δεν θα μπορέσει να πραγματοποιηθεί πριν από την επιβεβαίωση της πραγματικής επαναφοράς της χώρας στη συνταγματική τάξη μετά από ελεύθερες και διαφανείς νομοθετικές και προεδρικές εκλογές και από την εγκατάσταση νέων οργάνων που θα έχουν εκλεγεί με δημοκρατικό τρόπο.

            Σε συνεργασία με την προεδρία της ΕΕ και την Ευρωπαϊκή Επιτροπή, θα πραγματοποιούνται περιοδικές εξετάσεις, εκ των οποίων η πρώτη θα πραγματοποιηθεί εντός έξι μηνών, κατ’ ανώτατο όριο.
      Η ΕΕ θα συνεχίσει να παρακολουθεί στενά την κατάσταση στην Μαυριτανία. Για περίοδο παρακολούθησης 18 μηνών, θα διεξαχθεί με την κυβέρνησή σας ενισχυμένος κοινοτικός διάλογος στο πλαίσιο του άρθρου 8 της συμφωνίας της Κοτονού, με σκοπό την αποκατάσταση της δημοκρατίας και του κράτους δικαίου, ιδίως, με τη διεξαγωγή ελεύθερων και διαφανών τοπικών, νομοθετικών, προεδρικών καθώς και σε επίπεδο γερουσίας εκλογών, και την ενίσχυση του σεβασμού των δικαιωμάτων του ανθρώπου και των θεμελιωδών ελευθεριών.
      Σε περίπτωση που επιταχυνθεί η υλοποίηση των δεσμεύσεων που έχουν αναληφθεί εκ μέρους των αρχών της Μαυριτανίας ή, αντίθετα, σε περίπτωση ρήξης, η ΕΕ επιφυλάσσεται του δικαιώματος να τροποποιήσει τα κατάλληλα μέτρα.
      Δεχθείτε, παρακαλώ, κύριε Πρωθυπουργέ, την έκφραση της βαθύτατης εκτίμησής μου.

         Βρυξέλλες, …

               Για την Επιτροπή

               Για το Συμβούλιο


title: 2014/858/ΕΕ: Απόφαση της Επιτροπής, της 1ης Δεκεμβρίου 2014 , σχετικά με την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι επιθυμούν να προσχωρήσουν σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που εγκρίθηκαν πριν από την έναρξη ισχύος της Συνθήκης της Λισαβόνας και δεν αποτελούν μέρος του κεκτημένου του Σένγκεν

text:
               1.12.2014

               EL

               Επίσημη Εφημερίδα της Ευρωπαϊκής Ένωσης

               L 345/6

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Δεκεμβρίου 2014
   σχετικά με την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι επιθυμούν να προσχωρήσουν σε πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που εγκρίθηκαν πριν από την έναρξη ισχύος της Συνθήκης της Λισαβόνας και δεν αποτελούν μέρος του κεκτημένου του Σένγκεν

      (2014/858/ΕΕ)

   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη το πρωτόκολλο αριθ. 36 σχετικά με τις μεταβατικές διατάξεις, και ιδίως το άρθρο 10 παράγραφος 5 αυτού σε συνδυασμό με το άρθρο 4 του πρωτοκόλλου 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, και το άρθρο 331 παράγραφος 1 της Συνθήκης για τη λειτουργία της Ευρωπαϊκής Ένωσης,
   Εκτιμώντας τα ακόλουθα:

               (1)

               Το άρθρο 10 παράγραφος 4 του πρωτοκόλλου αριθ. 36 επιτρέπει στο Ηνωμένο Βασίλειο, το αργότερο έξι μήνες πριν από τη λήξη της πενταετούς μεταβατικής περιόδου που αναφέρεται στο άρθρο 10 παράγραφος 3 του πρωτοκόλλου αριθ. 36, να κοινοποιήσει στο Συμβούλιο ότι δεν αποδέχεται, όσον αφορά τις πράξεις της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις που εκδόθηκαν πριν από την έναρξη ισχύος της Συνθήκης της Λισαβόνας, τις εξουσίες της Επιτροπής και του Δικαστηρίου της Ευρωπαϊκής Ένωσης, σύμφωνα με το άρθρο 10 παράγραφος 1 του πρωτοκόλλου αριθ. 36.

               (2)

               Με επιστολή του προς τον πρόεδρο του Συμβουλίου στις 24 Ιουλίου 2013 το Ηνωμένο βασίλειο έκανε χρήση της προαναφερθείσας δυνατότητας δηλώνοντας ότι δεν αποδέχεται τις εξουσίες της Επιτροπής και του Δικαστηρίου, με συνέπεια να σταματήσουν να ισχύουν οι σχετικές πράξεις στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις για το Ηνωμένο Βασίλειο από την 1η Δεκεμβρίου 2014.

               (3)

               Το άρθρο 10 παράγραφος 5 του πρωτοκόλλου αριθ. 36 επιτρέπει στο Ηνωμένο Βασίλειο να κοινοποιήσει ότι επιθυμεί να συμμετάσχει στις πράξεις που έχουν παύσει να ισχύουν σε ό,τι το αφορά.

               (4)

               Με επιστολή του προς τον πρόεδρο του Συμβουλίου την 1η Δεκεμβρίου 2014 το Ηνωμένο βασίλειο έκανε χρήση της προαναφερθείσας δυνατότητας κοινοποιώντας την επιθυμία του να συμμετάσχει σε ορισμένες από τις προαναφερθείσες πράξεις.

               (5)

               Όσον αφορά τις εν λόγω πράξεις που δεν αποτελούν μέρος του κεκτημένου του Σένγκεν, το άρθρο 10 παράγραφος 5 του πρωτοκόλλου αριθ. 36 παραπέμπει στο πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, του οποίου το άρθρο 4 αναφέρεται στη διαδικασία η οποία προβλέπεται στο άρθρο 331 παράγραφος 1 της ΣΛΕΕ. Η τελευταία αυτή διάταξη προβλέπει ότι η Επιτροπή πρέπει να επιβεβαιώνει τη συμμετοχή του κράτους μέλους που επιθυμεί να συμμετέχει, και να επισημαίνει, εάν είναι αναγκαίο, ότι πληρούνται οι όροι συμμετοχής.

               (6)

               Σύμφωνα με την τελευταία πρόταση του άρθρου 10 παράγραφος 5 του πρωτοκόλλου αριθ. 36, τα θεσμικά όργανα της Ένωσης και το Ηνωμένο Βασίλειο επιδιώκουν την επαναφορά του μεγαλύτερου δυνατού βαθμού συμμετοχής του Ηνωμένου Βασιλείου στο κεκτημένο της Ένωσης στον χώρο ελευθερίας, ασφάλειας και δικαιοσύνης, χωρίς να επηρεάζεται σημαντικά η πρακτική λειτουργία των διαφόρων μερών του κεκτημένου, και διατηρώντας, παράλληλα, τη συνοχή τους.

               (7)

               Οι όροι που προβλέπονται στην τελευταία πρόταση του άρθρου 10 παράγραφος 5 του πρωτοκόλλου αριθ. 36 πληρούνται ως προς τις πράξεις που κοινοποίησε το Ηνωμένο Βασίλειο, οι οποίες απαριθμούνται στο παράρτημα αυτής της απόφασης.

               (8)

               Επιβεβαιώνεται συνεπώς η συμμετοχή του Ηνωμένου Βασιλείου στις πράξεις που απαριθμούνται στο παράρτημα της παρούσας απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιβεβαιώνεται η συμμετοχή του Ηνωμένου Βασιλείου στις πράξεις που απαριθμούνται στο παράρτημα της παρούσας απόφασης από την ημερομηνία έναρξης ισχύος της παρούσας απόφασης.
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Αρχίζει να ισχύει από την 1η Δεκεμβρίου 2014.

      Βρυξέλλες, 1η Δεκεμβρίου 2014.

            Για την Επιτροπή

            Ο Πρόεδρος

         Jean-Claude JUNCKER

      ΠΑΡΑΡΤΗΜΑ

                  1.

                  Κοινή δράση 97/827/ΔΕΥ, της 5ης Δεκεμβρίου 1997, για τη δημιουργία μηχανισμού αξιολόγησης της εφαρμογής και της υλοποίησης σε εθνικό επίπεδο των διεθνών υποχρεώσεων που έχουν αναληφθεί στον τομέα της καταπολέμησης του οργανωμένου εγκλήματος (ΕΕ L 344 της 15.12.1997, σ. 7).

                  2.

                  Πράξη του Συμβουλίου της 18ης Δεκεμβρίου 1997 για την κατάρτιση, βάσει του άρθρου Κ.3 της συνθήκης για την Ευρωπαϊκή Ένωση, της σύμβασης περί αμοιβαίας συνδρομής και συνεργασίας μεταξύ των τελωνειακών υπηρεσιών (ΕΕ C 24 της 23.1.1998, σ. 1).

                  3.

                  Κοινή δράση 98/700/ΔΕΥ, της 3ης Δεκεμβρίου 1998, που έχει θεσπίσει το Συμβούλιο δυνάμει του άρθρου Κ.3 της συνθήκης για την Ευρωπαϊκή Ένωση σχετικά με τη δημιουργία ενός Ευρωπαϊκού Συστήματος Αρχειοθέτησης Εικόνων (FADO) (ΕΕ L 333 της 9.12.1998, σ. 4).

                  4.

                  Απόφαση 2000/375/ΔΕΥ του Συμβουλίου, της 29ης Μαΐου 2000, για την καταπολέμηση της παιδικής πορνογραφίας στο Ίντερνετ (ΕΕ L 138 της 9.6.2000, σ. 1).

                  5.

                  Απόφαση 2000/641/ΔΕΥ του Συμβουλίου, της 17ης Οκτωβρίου 2000, για τη σύσταση γραμματείας των κοινών ελεγκτικών αρχών προστασίας των δεδομένων, που έχουν συσταθεί από τη σύμβαση για τη δημιουργία ευρωπαϊκής αστυνομικής υπηρεσίας (σύμβαση Ευρωπόλ), τη σύμβαση σχετικά με τη χρησιμοποίηση της τεχνολογίας των πληροφοριών στον τομέα των τελωνείων και τη σύμβαση εφαρμογής της συμφωνίας του Σένγκεν σχετικά με τη σταδιακή κατάργηση των ελέγχων στα κοινά σύνορα (σύμβαση Σένγκεν) (ΕΕ L 271 της 24.10.2000, σ. 1).

                  6.

                  Απόφαση 2000/642/ΔΕΥ του Συμβουλίου, της 17ης Οκτωβρίου 2000, σχετικά με τη θέσπιση ρυθμίσεων για τη συνεργασία μεταξύ των μονάδων χρηματοοικονομικών πληροφοριών των κρατών μελών όσον αφορά την ανταλλαγή πληροφοριών (ΕΕ L 271 της 24.10.2000, σ. 4).

                  7.

                  Απόφαση 2002/187/ΔΕΥ του Συμβουλίου, της 28ης Φεβρουαρίου 2002, σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (ΕΕ L 63 της 6.3.2002, σ. 1).

                  8.

                  Απόφαση 2002/348/ΔΕΥ του Συμβουλίου, της 25ης Απριλίου 2002, σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 121 της 8.5.2002, σ. 1).

                  9.

                  Απόφαση-πλαίσιο 2002/465/ΔΕΥ του Συμβουλίου, της 13ης Ιουνίου 2002, σχετικά με τις κοινές ομάδες έρευνας (ΕΕ L 162 της 20.6.2002, σ. 1).

                  10.

                  Απόφαση-πλαίσιο 2002/584/ΔΕΥ του Συμβουλίου, της 13ης Ιουνίου 2002, για το ευρωπαϊκό ένταλμα σύλληψης και τις διαδικασίες παράδοσης μεταξύ των κρατών μελών (ΕΕ L 190 της 18.7.2002, σ. 1).

                  11.

                  Απόφαση 2003/659/ΔΕΥ του Συμβουλίου, της 18ης Ιουνίου 2003, για την τροποποίηση της απόφασης 2002/187/ΔΕΥ του Συμβουλίου σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (ΕΕ L 245 της 29.9.2003, σ. 44).

                  12.

                  Απόφαση-πλαίσιο 2005/214/ΔΕΥ του Συμβουλίου, της 24ης Φεβρουαρίου 2005, σχετικά με την εφαρμογή της αρχής της αμοιβαίας αναγνώρισης στις αποφάσεις δήμευσης (ΕΕ L 76 της 22.3.2005, σ. 16).

                  13.

                  Απόφαση-πλαίσιο 2006/783/ΔΕΥ του Συμβουλίου, της 6ης Οκτωβρίου 2006, σχετικά με την εφαρμογή της αρχής της αμοιβαίας αναγνώρισης στις αποφάσεις δήμευσης (ΕΕ L 328 της 24.11.2006, σ. 59).

                  14.

                  Απόφαση-πλαίσιο 2006/960/ΔΕΥ του Συμβουλίου, της 18ης Δεκεμβρίου 2006, για την απλούστευση της ανταλλαγής πληροφοριών και στοιχείων μεταξύ των αρχών επιβολής του νόμου των κρατών μελών της Ευρωπαϊκής Ένωσης (ΕΕ L 386 της 29.12.2006, σ. 89).

                  15.

                  Απόφαση 2007/412/ΔΕΥ του Συμβουλίου, της 12ης Ιουνίου 2007, για την τροποποίηση της απόφασης 2002/348/ΔΕΥ σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 155 της 15.6.2007, σ. 76).

                  16.

                  Απόφαση 2007/845/ΔΕΥ του Συμβουλίου, της 6ης Δεκεμβρίου 2007, σχετικά με τη συνεργασία των υπηρεσιών ανάκτησης περιουσιακών στοιχείων στα κράτη μέλη προς ανίχνευση και εντοπισμό προϊόντων εγκλήματος ή άλλων συναφών περιουσιακών στοιχείων (ΕΕ L 332 της 18.12.2007, σ. 103).

                  17.

                  Απόφαση-πλαίσιο 2008/675/ΔΕΥ του Συμβουλίου, της 24ης Ιουλίου 2008, για τη συνεκτίμηση των καταδικαστικών αποφάσεων μεταξύ των κρατών μελών της Ευρωπαϊκής Ένωσης επ' ευκαιρία νέας ποινικής διαδικασίας (ΕΕ L 220 της 15.8.2008, σ. 32).

                  18.

                  Απόφαση-πλαίσιο 2008/909/ΔΕΥ του Συμβουλίου, της 27ης Νοεμβρίου 2008, σχετικά με την εφαρμογή της αρχής της αμοιβαίας αναγνώρισης σε ποινικές αποφάσεις οι οποίες επιβάλουν ποινές στερητικές της ελευθερίας ή μέτρα στερητικά της ελευθερίας για τον σκοπό της εκτέλεσής τους στην Ευρωπαϊκή Ένωση (ΕΕ L 327 της 5.12.2008, σ. 27).

                  19.

                  Απόφαση 2008/976/ΔΕΥ του Συμβουλίου, της 16ης Δεκεμβρίου 2008, σχετικά με το Ευρωπαϊκό Δικαστικό δίκτυο (ΕΕ L 348 της 24.12.2008, σ. 130).

                  20.

                  Απόφαση 2009/426/ΔΕΥ του Συμβουλίου, της 16ης Δεκεμβρίου 2008, για την ενίσχυση της Eurojust και την τροποποίηση της απόφασης 2002/187/ΔΕΥ σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος (ΕΕ L 138 της 4.6.2009, σ. 14).

                  21.

                  Απόφαση-πλαίσιο 2009/299/ΔΕΥ του Συμβουλίου, της 26ης Φεβρουαρίου 2009, για την τροποποίηση των αποφάσεων-πλαισίων 2002/584/ΔΕΥ, 2005/214/ΔΕΥ, 2006/783/ΔΕΥ, 2008/909/ΔΕΥ και 2008/947/ΔΕΥ και την κατοχύρωση, διά του τρόπου αυτού, των δικονομικών δικαιωμάτων των προσώπων και την προώθηση της εφαρμογής της αρχής της αμοιβαίας αναγνώρισης αποφάσεων που εκδίδονται ερήμην του ενδιαφερόμενου προσώπου στη δίκη (ΕΕ L 81 της 27.3.2009, σ. 24).

                  22.

                  Απόφαση-πλαίσιο 2009/315/ΔΕΥ του Συμβουλίου, της 26ης Φεβρουαρίου 2009, σχετικά με τη διοργάνωση και το περιεχόμενο της ανταλλαγής πληροφοριών που προέρχονται από το ποινικό μητρώο μεταξύ των κρατών μελών (ΕΕ L 93 της 7.4.2009, σ. 23).

                  23.

                  Απόφαση 2009/316/ΔΕ του Συμβουλίου, της 6ης Απριλίου 2009, σχετικά με τη δημιουργία του Ευρωπαϊκού Συστήματος Πληροφοριών Ποινικού Μητρώου (ECRIS) κατ' εφαρμογή του άρθρου 11 της απόφασης-πλαισίου 2009/315/ΔΕ (ΕΕ L 93 της 7.4.2009, σ. 33).

                  24.

                  Απόφαση 2009/371/ΔΕΥ του Συμβουλίου, της 6ης Απριλίου 2009, για την ίδρυση Ευρωπαϊκής Αστυνομικής Υπηρεσίας (Ευρωπόλ) (ΕΕ L 121 της 15.5.2009, σ. 37).

                  25.

                  Απόφαση-πλαίσιο 2009/829/ΔΕΥ του Συμβουλίου, της 23ης Οκτωβρίου 2009, σχετικά με την εφαρμογή, μεταξύ των κρατών μελών της Ευρωπαϊκής Ένωσης, της αρχής της αμοιβαίας αναγνώρισης στις αποφάσεις περί μέτρων επιτήρησης εναλλακτικά προς την προσωρινή κράτηση (ΕΕ L 294 της 11.11.2009, σ. 20).

                  26.

                  Απόφαση 2009/917/ΔΕΥ του Συμβουλίου, της 30ής Νοεμβρίου 2009, για τη χρήση της πληροφορικής για τελωνειακούς σκοπούς (ΕΕ L 323 της 10.12.2009, σ. 20).

                  27.

                  Απόφαση αριθ. 2009/934/ΔΕΥ του Συμβουλίου, της 30ής Νοεμβρίου 2009, για τη θέσπιση κανόνων εφαρμογής που διέπουν τις σχέσεις της Ευρωπόλ με τους εταίρους της, περιλαμβανομένης της ανταλλαγής δεδομένων προσωπικού χαρακτήρα και διαβαθμισμένων πληροφοριών (ΕΕ L 325 της 11.12.2009, σ. 6).

                  28.

                  Απόφαση 2009/936/ΔΕΥ του Συμβουλίου, της 30ής Νοεμβρίου 2009, για την έκδοση εκτελεστικών κανόνων για τα αρχεία δεδομένων εργασίας προς ανάλυση της Ευρωπόλ (ΕΕ L 325 της 11.12.2009, σ. 14).

                  29.

                  Απόφαση 2009/968/ΔΕΥ του Συμβουλίου, της 30ής Νοεμβρίου 2009, για την έκδοση των κανόνων περί εμπιστευτικότητας των πληροφοριών της Ευρωπόλ (ΕΕ L 332 της 17.12.2009, σ. 17).


Avis juridique important

|

31983D0331

83/331/ΕΟΚ: Απόφαση του Συμβουλίου της 28ης Ιουνίου 1983 που θεσπίζει μια κοινοτική πειραματική δράση για την τόνωση της αποτελεσματικότητας του επιστημονικού και τεχνικού δυναμικού της Ευρωπαϊκής Οικονομικής Κοινότητας

Επίσημη Εφημερίδα αριθ. L 181 της 06/07/1983 σ. 0020

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 28ης Ιουνίου 1983  που θεσπίζει μια κοινοτική πειραματική δράση για την τόνωση της αποτελεσματικότητας του επιστημονικού και τεχνικού δυναμικού της Ευρωπαϊκής Οικονομικής Κοινότητας  (83/331/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  τη γνώμη της Οικονομικής και Κοινωνικής Επιτροπής (2),  Εκτιμώντας:  ότι το άρθρο 2 της συνθήκης αναθέτει σαν αποστολή στην Κοινότητα, μεταξύ άλλων, να προάγει την αρμονική ανάπτυξη των οικονομικών δραστηριοτήτων στο σύνολο της Κοινότητας, τη συνεχή και ισόρροπη επέκταση της οικονομίας και την επιταχυνόμενη ανύψωση του βιοτικού επιπέδου· ότι οι στόχοι της δράσης της Κοινότητας για τους σκοπούς αυτούς προσδιορίζονται στο άρθρο 3 της συνθήκης·  ότι με το ψήφισμά του, της 14ης Ιανουαρίου 1974, σχετικά με το συντονισμό των εθνικών πολιτικών και με τον καθορισμό των δραστηριοτήτων κοινοτικού ενδιαφέροντος στον τομέα της επιστήμης και της τεχνολογίας (3), το Συμβούλιο ανέθεσε στην Επιτροπή να καθορίσει τις δραστηριότητες κοινοτικού ενδιαφέροντος και να επιλέξει τις κατάλληλες μεθόδους και τα μέσα για την εφαρμογή τους·  ότι η συνολική κοινοτική στρατηγική περιλαμβάνει το σχεδιασμό και την υλοποίηση ενός γενικού προγράμματος-πλαισίου για τις κοινές επιστημονικές και τεχνικές δραστηριότητες·  ότι μεταξύ των βασικών επιλογών που πρότεινε η Επιτροπή για το πρόγραμμα-πλαίσιο και που έγιναν ευνοϊκά δεκτές από το Συμβούλιο της 8ης Μαρτίου 1982, η επιλογή «βελτίωση της επιστημονικής και τεχνικής αποτελεσματικότητας της Κοινότητας» απαιτεί ιδιαίτερους τρόπους δράσης·  ότι το Συμβούλιο στις 30 Ιουνίου 1982, αναγνώρισε τη σημασία μιας κοινοτικής δράσης για την τόνωση που θα συμπλήρωνε τις ήδη υπάρχουσες εθνικές και διεθνείς δραστηριότητες·  ότι το Συμβούλιο της 4ης Νοεμβρίου 1982 έλαβε κοινή θέση προκειμένου να ληφθεί απόφαση για την έγκριση μιας κοινοτικής δράσης για την τόνωση του επιστημονικού και τεχνικού δυναμικού της Κοινότητας, πειραματική φάση 1983/84·  ότι, με τις συνθήκες αυτές, πρέπει να θεσπιστεί μια κοινοτική πειραματική δράση για την τόνωση που θα επιτρέψει να προσδιοριστούν οι μέθοδοι μιας μεταγενέστερης δράσης που θα περιληφθεί σε ένα πρόγραμμα-πλαίσιο·  τη γνώμη που διατύπωσε η επιτροπή επιστημονικής και τεχνικής έρευνας (CREST) για την πρόταση της Επιτροπής,  ΑΠΟΦΑΣΙΖΕΙ:  Άρθρο 1  Θεσπίζεται μια κοινοτική πειραματική δράση για την τόνωση της αποτελεσματικότητας του επιστημονικού και τεχνικού δυναμικού της Ευρωπαϊκής Οικονομικής Κοινότητας, στο εξής καλούμενη « πειραματική δράση», όπως καθορίζεται στο παράρτημα, για μια περίοδο δύο ετών που αρχίζει την 1η Ιουλίου 1983.  Η πειραματική δράση αποτελείται από δραστηριότητες που έχουν σκοπό να δοκιμάσουν τα μέσα και τις μεθόδους της τόνωσης του δυναμικού της Κοινότητας, βασικά στους 7 τομείς που καθορίζονται στο παράρτημα.  Άρθρο 2  Το ποσό που κρίνεται αναγκαίο για την υλοποίηση της πειραματικής δράσης εκτιμάται σε 7 εκατομμύρια ECU, στα οποία περιλαμβάνονται και οι δαπάνες για προσωπικό τριών υπαλλήλων.  Άρθρο 3  Η Επιτροπή εφασφαλίζει την υλοποίηση της πειραματικής δράσης μέσω επιδομάτων έρευνας, επιδοτήσεων για τη σύζευξη εργαστηρίων αναπτυξιακών συμβάσεων, επιδοτήσεων σε ομάδες έρευνας, σεμιναρίων και πρακτικής εξάσκησης. Επικουρείται από την Ευρωπαϊκή Επιτροπή Αναπτύξεως της Επιστήμης και της Τεχνολογίας (CODEST), που έχει συσταθεί από την απόφαση 82/835/ΕΟΚ (4), καθώς και από εμπειρογνώμονες.  Άρθρο 4  Στο τέλος του πρώτου έτους της περιόδου που αναφέρεται στο άρθρο 1, η Επιτροπή προβαίνει σε μια μεθοδολογική αξιολόγηση της πειραματικής δράσης. Διαβιβάζει σχετική έκθεση στο Συμβούλιο και στο Ευρωπαϊκό Κοινοβούλιο.  Άρθρο 5  Η διάδοση των γνώσεων που προκύπτουν από την υλοποίηση της πειραματικής δράσης εξασφαλίζεται σύμφωνα με τον κανονισμό (ΕΟΚ) αριθ. 2380/74 του Συμβουλίου της 17ης Σεπτεμβρίου 1974 περί καθορισμού του καθεστώτος διαδόσεως των γνώσεων που πρέπει να εφαρμόζεται στα προγράμματα ερευνών για την Ευρωπαϊκή Οικονομική Κοινότητα (1).  Έγινε στο Λουξεμβούργο, στις 28 Ιουνίου 1983.  Για το Συμβούλιο  Ο Πρόεδρος  H. RIESENHUBER  (1) ΕΕ αριθ. C 161 της 20. 6. 1983, σ. 174.  (2) ΕΕ αριθ. C 90 της 5. 4. 1983, σ. 5.  (3) ΕΕ αριθ. C 7 της 29. 1. 1974, σ. 2.  (4) ΕΕ αριθ. L 350 της 10. 12. 1982, σ. 45.  (1) ΕΕ αριθ. L 255 της 20. 9. 1974, σ. 1.  ΠΑΡΑΡΤΗΜΑ  Κοινοτική πειραματική δράση για την τόνωση της αποτελεσματικότητας του επιστημονικού και τεχνικού δυναμικού της Ευρωπαϊκής Οικονομικής Κοινότητας  Η πειραματική δράση αφορά δραστηριότητες που έχουν πολυεπιστημονικό ή διεπιστημονικό χαρακτήρα για τις οποίες χρειάζεται ή προτιμάται εργασία από κοινού σε πολυεθνικό επίπεδο.  Το πρόγραμμα δράσης καθορίζεται ως εξής:  1. Θα υποστηριχθούν κατά προτεραιότητα τρείς τύποι δραστηριοτήτων:  - δραστηριότητες για τις οποίες η συνένωση ομάδων έρευνας (μόνο ή πολυεπιστημονικών) είναι ευνοϊκή ή απαραίτητη.  Η επιστημονική συνένωση προσπαθεί να φέρει κοντά ομάδες που εργάζονται πάνω στην ίδια επιστήμη σε διαφορετικά Κράτη μέλη. Μια τέτοια συνεργασία πρέπει, σε ορισμένες περιπτώσεις, να επιτρέπει την επίτευξη της αναγκαίας «κρίσιμης μάζας» για την άνθηση της δημιουργικότητας κάθε ομάδας.  Η πολυεπιστημονική συνένωση επιζητεί να φέρει κοντά ομάδες που εργάζονται πάνω σε διαφορετικές επιστήμες, σε διαφορετικά Κράτη μέλη.  Και οι δύο μορφές συνένωσης αποσκοπούν στην εκμετάλλευση του πλούτου των μεθόδων και των αποτελεσμάτων των εγκατεσπαρμένων στην Ευρώπη,  - δραστηριότητες που επιτρέπουν την προώθηση ομάδων ποιότητας, οι οποίες εξαιτίας του «νέου» χαρακτήρα της δραστηριότητάς τους δεν επωφελούνται ακόμα από την υποστήριξη που θα δικαιολογούσε η αξία τους και η σημασία των εργασιών τους,  - δραστηριότητες που οδηγούν στην ενίσχυση της επικοινωνίας και της διάδοσης της πληροφόρησης στους κόλπους του τεχνικού και επιστημονικού συστήματος.  Οι δραστηριότητες αυτές θα αφορούν, κυρίως, τους ακόλουθους επτά τομείς που έχουν αποτελέσει αντικείμενο συζήτησης με την CODEST:  - Φαρμακοβιολογία: εφαρμογή των νέων εξελίξεων της κυτταρικής βιολογίας και της μοριακής βιολογίας.  - Φυσική των στερεών: φαινόμενα διάρθρωσης και διαδικασίας κατασκευής σύνθετων υλικών.  - Οπτική: εφαρμογή σύγχρονων τεχνικών μαθηματικών αναλύσεων για διάφορα προβλήματα οπτικής.  - Καύση: εξέταση των φαινομένων ανάφλεξης (εξέλιξη των καιομένων σωμάτων).  - Φωτομετρία - φωτοακουστική: εφαρμογή στη μη καταστρεπτική ανάλυση.  - Κλιματολογία: μεταβατικά φαινόμενα.  - Φαινόμενα διαχωριστικών επιφανειών (interface).  2. Στους τομείς που αναφέρονται στο σημείο 1 πρέπει να δοκιμαστούν διαφορετικοί τύποι δραστηριοτήτων για την τόνωση που έχουν αξία δείγματος: επιδόματα έρευνας, «συζεύξεις» εργαστηρίων, κινητικότητα των ερευνητών, επιδοτήσεις σε ομάδες έρευνας. Εξάλλου, θα εκπονηθεί ειδικό πολυεπιστημονικό σχέδιο που θα επιτρέψει σε ομάδες από διαφορετικά Κράτη μέλη να εργασθούν από κοινού για την καλή εκτέλεσή του.  3. Η εκλογή των δραστηριοτήτων για την τόνωση και των σχετικών επιστημονικών και τεχνικών ομάδων εξασφαλίζεται ως εξής:  - η Επιτροπή ενημερώνει τις εθνικές επιστημονικές και τεχνικές κοινότητες σχετικά με τις δυνατότητες κοινοτικών δραστηριοτήτων στους τομείς που λαμβάνονται υπόψη· αναμένει προσφορές,  - η επιλογή των προσφορών εξασφαλίζεται από την Επιτροπή η οποία με τη βοήθεια της CODEST, προσφεύγει σε ένα σύστημα « αξιολόγησης μέσω επιστημόνων που είναι ισότιμης αναγνωρισμένης αξίας με τους ερευνητές» (peer review system) για να κρίνει το επιστημονικό και τεχνικό ενδιαφέρον των προτεινομένων δραστηριοτήτων και την ποιότητα των ομάδων που τις υποβάλλουν. Οι προσφο ρές που θα επιλεγούν έχουν πολυεθνικό χαρακτήρα (κινητικότητα ερευνητών από ένα Κράτος μέλος σε άλλο, ομάδες ερευνητών από διάφορα Κράτη μέλη, σχέδια που εκτελούνται από κοινού από πολλές ομάδες σε διαφορετικά Κράτη μέλη) και αφορούν δραστηριότητες του τύπου που καθορίζεται στο σημείο 1· συμπληρώνουν τις άλλες επιστημονικές και τεχνικές δραστηριότητες της Κοινότητας και είναι συναφείς μ' αυτές.  4. Ένα σύνολο μελετών, διαβουλεύσεων, ερευνών, σεμιναρίων που θα πραγματοποιηθούν με τη συνεργασία των εθνικών επιστημονικών και τεχνικών κοινοτήτων της Κοινότητας, θα επιτρέψουν την ανάλυση και την εκτίμηση των επιστημονικών και τεχνικών αναγκών και σκοπιμοτήτων με στόχο τον καθορισμό του περιεχομένου των μεταγενέστερων ετήσιων σχεδίων για την τόνωση που θα ενταχθούν στο πρόγραμμα-πλαίσιο.


Avis juridique important

|

31995D0592

95/592/ΕΚ: Απόφαση του Συμβουλίου, της 22ας Δεκεμβρίου 1995, σχετικά με την ολοκλήρωση των αποτελεσμάτων των διαπραγματεύσεων με ορισμένες τρίτες χώρες κατ’εφαρμογή του του άρθρου XXIV παράγραφος 6 της ΓΣΔΕ και σχετικά με άλλα συναφή θέματα

Επίσημη Εφημερίδα αριθ. L 334 της 30/12/1995 σ. 0038 - 0051

ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Δεκεμβρίου 1995 σχετικά με την ολοκλήρωση των αποτελεσμάτων των διαπραγματεύσεων με ορισμένες τρίτες χώρες κατ' εφαρμογή του άρθρου XXIV παράγραφος 6 της ΓΣΔΕ και σχετικά με άλλα συναφή θέματα (95/592/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με το άρθρο 228 παράγραφος 2 πρώτη φράση,την πρόταση της Επιτροπής,Εκτιμώντας:ότι η Κοινότητα άρχισε διαπραγματεύσεις κατ' εφαρμογή του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔΕ) 7 ότι από τις διαπραγματεύσεις αυτές, προέκυψαν συμφωνίες με την Αυστραλία, τη Χιλή, την Ιαπωνία, τη Νέα Ζηλανδία και την Ταϊλάνδη 7ότι είναι ομοίως προς το συμφέρον της Κοινότητας να διευθετηθούν και ορισμένα άλλα εκκρεμή ζητήματα τα οποία αφορούν το γεωργικό τομέα με τα εν λόγω μέρη 7ότι η έγκριση των εν λόγω συμφωνιών είναι προς το συμφέρον της Κοινότητας,ΑΠΟΦΑΣΙΖΕΙ:Άρθρο 1 Οι ακόλουθες συμφωνίες και ανταλλαγές εγκρίνονται εξ ονόματος της Κοινότητας:- συμφωνία για την ολοκλήρωση των διαπραγματεύσεων μεταξύ της Ευρωπαϊκής Κοινότητας και της Αυστραλίας κατ' εφαρμογή του άρθρου XXIV παράγραφος 6 (παράρτημα I),- ανταλλαγή επιστολών μεταξύ της Ευρωπαϊκής Κοινότητας και της Αυστραλίας για την ολοκλήρωση των διαπραγματεύσεων κατ' εφαρμογή του άρθρου XXIV παράγραφος 6 (παράρτημα I),- συνοδευτική επιστολή μεταξύ της Ευρωπαϊκής Κοινότητας και της Αυστραλίας (παράρτημα I),- συμφωνία για την ολοκλήρωση των διαπραγματεύσεων μεταξύ της Ευρωπαϊκής Κοινότητας και της Χιλής κατ' εφαρμογή του άρθρου XXIV παράγραφος 6 (παράρτημα II),- διαπραγματεύσεις μεταξύ της Ευρωπαϊκής Κοινότητας και της Ιαπωνίας κατ' εφαρμογή του άρθρου XXIV παράγραφος 6 (παράρτημα III),- συμφωνία για την ολοκλήρωση των διαπραγματεύσεων μεταξύ της Ευρωπαϊκής Κοινότητας και της Νέας Ζηλανδίας κατ' εφαρμογή του άρθρου XXIV παράγραφος 6 (παράρτημα IV),- συμφωνία για την ολοκλήρωση των διαπγραματεύσεων μεταξύ της Ευρωπαϊκής Κοινότητας και του Βασιλείου της Ταϊλάνδης (παράρτημα V).Τα κείμενα των πράξεων που αναφέρονται στην πρώτη παράγραφο, επισυνάπτονται στην παρούσα απόφαση.Άρθρο 2 Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τις συμφωνίες και επιστολές δεσμεύοντας την Κοινότητα.Βρυξέλλες, 22 Δεκεμβρίου 1995.Για το ΣυμβούλιοΟ ΠρόεδροςL. ATIENZA SERNA